Oud-polisiebeampte uitgeken as slagoffer in uitgebrande motorArgieffoto: SAPD Die polisie het deur middel van ŉ DNS-ondersoek die slagoffer uitgeken wie se oorskot in ŉ uitgebrande Mercedes Benz gevind is. Die motor is in die bosse langs die R37-pad tussen Lebowakgomo en Burgersfort gevind. “Die slagoffer is onherkenbaar verkool,” het brig. Motlafela Mojapelo, woordvoerder van die polisie in Limpopo, gesê. “Die slagoffer is positief uitgeken as voormalige kolonel Mohlabi Lazarus Tlomatsana, wat op 31 Augustus 2007 in die ouderdom van 60 afgetree het uit die Suid-Afrikaanse Polisiediens. Hy was betrokke by die kommunikasie-afdeling in Pretoria toe hy op pensioen gestel is.” ŉ Verbyganger het op 3 Februarie op die motor afgekom. Die polisie is ontbied en het vinnig reageer. “Die slagoffer is vermoedelik binne die motor vasgemaak voor dit aan die brand gesteek is.” Niemand is tot dusver in hegtenis geneem in verband met die voorval nie. “Die motief is nog onbekend en die ondersoek duur voort.” Mojapelo het gesê die persoon, wat ook onherkenbaar verkool het in ŉ uitgebrande Toyota-dubbelkajuitbakkie naby Christina, is nog nie uitgeken nie. Die motor behoort aan Veronica Mapula Mahanyele wat op 5 Februarie verdwyn het. Haar liggaam is op 8 Februarie in die bosse langs Newlands Villlage by Ga-Mashashane gevind.